b'\n_START_ARTICLE_\nYulbars Khan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nYulbars Khan syntyi vuoden 1888 paikkeilla. H\xc3\xa4n toimi Kumulin kaanikunnassa (nyk. Hami), joka oli Qing-dynastiaan kuulunut autonominen kaanikunta Sinkiangin maakunnan it\xc3\xa4osassa Mongolian ja Gansun rajalla. Itsehallinnollista aluetta hallitsivat kaanit, joista Yulbars Khan oli kahden viimeisen virkamies ja neuvonantaja. Kiinan tasavallan aikana vuonna maakunnan kuvern\xc3\xb6\xc3\xb6ri Jin Shuren sy\xc3\xb6ksi Kumulin kaanin vallasta ja h\xc3\xa4nen muslimien vastainen politiikkansa sytytti kapinan huhtikuussa 1931. Yulbars-kaani nousi kapinoivien uiguurien johtoon ja h\xc3\xa4n liittoutui Gansun maakuntaa hallinneen hui-kiinalaisen sotaherra Ma Zhongyingin kanssa. Yhdess\xc3\xa4 liittolaisensa kanssa Yulbars valtasi suurimman osan Sinkiangin etel\xc3\xa4osista ja Ka\xc5\xa1garissa syyskuussa 1932 h\xc3\xa4n julisti perustetuksi It\xc3\xa4-Turkestanin tasavallan. Yulbars ja toinen uiguurien keskuudessa vaikuttanut kumulilainen Hoja Niyaz Haji edustivat kapinallisten varovaista siipe\xc3\xa4, jonka tavoitteena oli pikemminkin autonomia, kuin t\xc3\xa4ysi itsen\xc3\xa4isyys. Osa kapinallisista ajoi kovempaa linjaa ja tukea kapinalle haluttiin etsi\xc3\xa4 esimerkiksi Neuvostoliitosta._NEWLINE_It\xc3\xa4-Turkestanin tasavallan loppu tuli sen entisen liittolaisen Ma Zhongyingin k\xc3\xa4\xc3\xa4ntyess\xc3\xa4 kapinallisia vastaan ja Ka\xc5\xa1gar kukistui vuoden 1934 alussa. Entiset kapinalliset alkoivat k\xc3\xa4yd\xc3\xa4 sissisotaa ja Yulbars Khan pakeni Nankingiin vuonna 1937. H\xc3\xa4n palasi viel\xc3\xa4 Kumuliin vuonna 1946 t\xc3\xa4ll\xc3\xa4 kertaa Kuomintangin liittolaisena ottaen yhteen Kiinan kommunistien kanssa. Vuosien 1950 ja 1951 vaihteessa h\xc3\xa4n pakeni Tiibetin kautta Taiwanille s\xc3\xa4ilytt\xc3\xa4en Sinkiangin kuvern\xc3\xb6\xc3\xb6rin arvonimen. Yulbars kuoli Taiwanilla 1970-luvun puoliv\xc3\xa4lill\xc3\xa4.'